Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 67/13/7710	Stará Ľubovňa, 13.5.2013
EEČ : 2-59-53-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX 
	sídlo organizácie: XXXXX, 
Obsahom zmieru je:
Poškodená XXXXX si  bolestné uplatní u poisťovne AXA a.s., Laurinská 18, 811 01 Bratislava a taktiež u tejto poisťovne si uplatní nárok za poskytnutú zdravotnú starostlivosť aj poškodená XXXXX, pobočka XXXXX, Kúpeľná ul. č. 5.

Podľa § 224 ods. 1 Trestného poriadku obvinený  XXXXX zložil na verejnoprospešné účely sumu vo výške 130,- €, za ktorej adresáta určil Občianske združenie „Priatelia hradu Ľubovňa“, Ul. Zámocká č. 22, XXXXX, číslo účtu 7534136/5200.

Podľa § 224 ods. 2 Trestného poriadku 50 %-ný podiel z uvedenej sumy, t.j. sumu 65,- € určil štátu na peňažnú pomoc poškodeným podľa osobitného zákona.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom OÚ vyšetrovania PZ XXXXX pod spisovou značkou ORP-20/KP-SL-2013.
obvinený dňa 20.12.2012 okolo 18.10 hod. obvinený viedol osobné motorové vozidlo zn. Peugeot Partner, ev. čísla SL 766AN po ceste III. triedy č. 06818 v meste XXXXX smerom od Obchodného domu Billa na námestie sv. Mikuláša, kde za križovatkou na prechode pre chodcov pravou prednou časťou vozidla narazil do chodkyne XXXXX nar. XXXXX, ktorá prechádzala cez tento prechod pre chodcov a spôsobil jej tým zlomeninu hornej časti píšťaly, zlomeninu hornej časti ihlice vpravo, zmliaždenie hlavy s modrinou okolo očí, zmliaždenie ľavého ramenného zhybu s predpokladanou dobou liečenia 8 až 10 týždňov. 

Odôvodnenie: 
            Uznesením vyšetrovateľa Odboru kriminálnej polície v  XXXXX sp. zn. ORP-20/KP-SL-2013 zo dňa 25.01.2013 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie  XXXXX pre prečin ublíženia na zdraví podľa § 157 ods. 1, 2 písm. a/  Trestného zákona.

	Podľa ustanovenia § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 157 ods. 2 Trestného zákona možno za prečin ublíženia na zdraví  uložiť trest odňatia slobody na jeden rok až päť rokov.
 
Po skončení vyšetrovania poverený príslušník PZ predložil na tunajšiu okresnú prokuratúru dňa 25.03.2013 vyšetrovací spis s návrhom na podmienečné zastavenie trestného stíhania, s ktorým sa dozorujúci prokurátor nestotožnil a po preskúmaní spisového materiálu  dňa 27.03.2013 udelil mediačnému a probačnému úradníkovi Okresného súdu XXXXX súhlas na vykonanie mediácie.

Následne bola na Okresnom súde v XXXXX vykonaná mediácia, počas ktorej obvinený a poškodení po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku, obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 23.04.2013 uzatvoril s poškodenými dohodu o uzatvorení zmieru. Priznanie obvineného ku skutku je v súlade s výpoveďami poškodenej XXXXX a svedkyne XXXXX, ako aj s ďalšími písomnými dôkazmi, ako je protokol o nehode v cestnej premávke, fotodokumentáciou, znaleckým posudkom z odboru zdravotníctva  a iných.

Z uzatvorenej dohody je zrejmé, že poškodená XXXXX si nárok na bolestné uplatní u poisťovne AXA a.s., Laurinská 18, 811 01 Bratislava a taktiež u tejto poisťovne si uplatní nárok za poskytnutú zdravotnú starostlivosť aj poškodená XXXXX, pobočka XXXXX, Kúpeľná ul. č. 5. a obaja poškodení súhlasili s  uzatvorením zmieru.

Obvinený XXXXX poukázal na verejnoprospešné účely sumu vo výške 130,- €, ktorú dňa 02.05.2013 zložil na účet Štátnej pokladnice č. účtu 7000063281/8180, za ktorej adresáta určil Občianske združenie „Priatelia hradu Ľubovňa“, Ul. Zámocká č. 22, XXXXX, číslo účtu 7534136/5200 vedenom v OTP Banke, a.s.. V zmysle ustanovenia  § 224 ods. 2 Trestného poriadku 50 %-ný podiel z uvedenej sumy, t.j. suma 65,- € patrí štátu na peňažnú pomoc poškodeným podľa osobitného zákona.

Zo správy o výsledku mediácie zo dňa 23.04.2013, ako aj zo zápisnice o výsluchu obvineného vyplýva, že obv. XXXXX je zamestnaný ako vodič - kuriér  s mesačným príjmom vo výške  130,- €, býva v bytovke a spolu s manželkou vychovávajú tri deti. Z miesta trvalého bydliska je hodnotený kladne. Podľa správy Obvodného úradu v XXXXX za obdobie posledných dvoch rokov nebol odborom všeobecnej vnútornej správy priestupkovo prejednávaný a podľa odpisu z registra trestov  doposiaľ nebol súdne trestaný.

Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely, je primeraná osobným a majetkovým pomerom obvineného, ako aj závažnosti spáchaného trestného činu.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Pitoňák
prokurátor